ORI รูดเกือบ 11% โบรกฯลดคำแนะนำเหลือ “ถือ”
ORI รูดเกือบ 11% คาดถูกขายทำกำไรหลังเป็นขาขึ้นมานาน โบรกฯปรับลดคำแนะนำเหลือ "ถือ" ล่าสุด ณ เวลา 15.05 น. ราคาอยู่ที่ 10.60 บาท ลบ 1.30 บาท หรือ 10.92% สูงสุดที่ 11.90 บาท ต่ำสุดที่ 10.30 บาท มูลค่าซื้อขายที่ 69.09 ล้านบาท
6 ก.พ. 2560

ผู้สื่อข่าวรายงานว่า ราคาหุ้น บริษัท ออริจิ้น พร็อพเพอร์ตี้ จำกัด (มหาชน) หรือ ORI ณ เวลา 15.05 น. ราคาอยู่ที่ 10.60 บาท ลบ 1.30 บาท หรือ 10.92% สูงสุดที่ 11.90 บาท ต่ำสุดที่ 10.30 บาท มูลค่าซื้อขายที่ 69.09 ล้านบาท ขณะที่ดัชนีตลาดหุ้นไทยโดยรวมบวก 0.35% โดยราคาหุ้น ORI ปรับตัวลงแรง คาดเกิดจากการเก็งกำไรทางเทคนิค หลังราคาหุ้นเป็นขาขึ้นมานาน

ด้าน บล.กสิกรไทย แนะนำ “ถือ” ORI ราคาเป้าหมาย 11.80 บาท/หุ้นโดยปรับลดคำแนะนำลงทุนใน ORI เป็น “ถือ” จาก “ซื้อ” หลังราคาหุ้นปรับเพิ่มขึ้นถึง 46.25% ในช่วง 1 เดือนที่ผ่านและทำให้ upside ต่อราคาเป้าหมายเหลือจำกัด ทั้งนี้แม้ว่าเราจะมีการปรับเพิ่มราคาเป้าหมายขึ้นเป็น 11.80 บาทจาก 10.00 บาทหลังรวมมูลค่าจากการลงทุนในธุรกิจให้เช่าเข้าไปในการประเมินมูลค่า
ทั้งนี้ยังชอบการเติบโตของบริษัทที่คาดว่าจะสามารถทำได้ในระดับสูง โดยพัฒนาการที่มีอย่างต่อเนื่องทั้งรูปแบบโครงการและการให้บริการจะเป็นปัจจัยสนับสนุนที่สำคัญต่อการปรับเพิ่มขึ้นของกำไรรวมถึงราคาหุ้นในระยะยาว สำหรับปี 2560 บริษัทตั้งเป้าการเติบโตของยอดขาย 20% เป็น 1.30 หมื่นล้านบาท ขณะที่ตั้งเป้าการเติบโตของรายได้ 86% (เทียบกับประมาณการรายได้ของเราในปี 2559) เป็น 6 พันล้านบาท โดยปัจจุบัน backlog ที่ 12.9 พันลบ.สามารถรองรับเป้าหมายรายได้ปี 2560 ได้แล้วถึง 77% 